Weyerdelen

Weyerdelen () is en Dörp in de Gemeen Worpsweed in’n Landkreis Oosterholt, Neddersassen.

 Geografie 

De Oort liggt in dat Düvelsmoor in’n Noorden von’n Weyerbarg. Dat Water ut dat Rebeed flütt över’n Umbeek na de Hamm hen af.

De Naveröörd sünd Överhamm in’n Noordoosten, Mevenst in’n Oosten, Oosterweed un Worpsweed in’n Süden, Weyermoor in’n Süüdwesten un Neenfeld, Olenbrügg un Düvelsmoor in’n Noordwesten.

 Historie 

Weyerdelen hett sik twüschen 1630 un 1690 as Dochteroort von Worpsweed rutbillt.

In’n Eersten Weltkrieg sünd twee Soldaten ut Weyerdelen fullen oder vermisst un in’n Tweten Weltkrieg fiev.Onlineprojekt Gefallenendenkmäler

In Weyerdelen liggt ok dat SOS-Kinnerdörp Worpsweed. De eersten Kinner sünd dor an’n 14. April 1965 intagen.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Worpsweed in’n Kanton Leendaal höört un denn von 1811 bet 1814 to dat Franzöösche Kaiserriek ünner Napoleon un dor ok wedder to de Mairie Worpsweed in’n Kanton Leendaal.

De Oort hett vör 1852 to de Vaagdie Worpsweed in dat Amt Oosterholt tohöört un denn von 1852 bet 1885 to dat Amt Leendaal. Na 1885 weer dat in’n Kreis Oosterholt. 1932 is düsse Kreis mit’n Kreis Blomendal to’n ne’en un grötteren Kreis Oosterholt tohoopleggt worrn.

Weyerdelen is an’n 1. Oktober 1936 Deel von de Gemeen Worpsweed worrn.

 Inwahnertall 

 Religion 

Weyerdelen is evangeelsch-luthersch präägt un höört to dat Kaspel von de Zionkark in Worpsweed.

För de Kathoolschen gifft dat in Worpsweed de Maria-Freden-Kapell, de to de Goden-Hirt-Kark in Leendaal höört. De Goden-Hirt-Kark höört siet 1. September 2012 to de Karkengemeen von de Hillige-Familie-Kark in Oosterholt-Scharmbeek.

 Kultur 

En Denkmaal för de Fullenen ut de twee Weltkrieg’ steiht in Worpsweed bi de Kark.

 Weertschop un Infrastruktur 

För Weyerdelen is de freewillige Füürwehr Worpsweed mit tostännig.

 Verkehr 

De Straat dör Weyerdelen löppt parallel to de Landsstraat 153 von Worpsweed na Överhamm. De L 153 löppt in’n Süden na Leendaal un in’n Westen bi Oosterholt-Scharmbeek an de Bundsstraat 74. In’n Noorden föhrt de L 165 över Huttenbusch na Korlshöben.

De nächste Autobahn is de Autobahn 27 (Afsnidd Bremen–Bremerhoben). De Opfohrt 17 Bremen-Industriehavens liggt so 19 Kilometer in’n Süüdwesten von Weyerdelen an de Hu’er Heerstraat.

De nächste Bahnhoff is so bi 14 Kilometer wied weg in’n Westen de Bahnhoff Oosterholt-Scharmbeek an de Bahnlien Bremen–Bremerhoben. Von 1911 bet 1978 hett dat ok Personenverkehr op de Bahnlien Stood–Oosterholt-Scharmbeek geven. De Bahnhoff Weyerdelen-Umbeek leeg in disse Tied üm un bi een Kilometer in’n Süüdoosten.

 Footnoten 

Kategorie:Oort
Kategorie:Landkreis Oosterholt